
The limits of the law of war need to be respected by all members of international community not just out of deference to the general rule of law, to enhance the legitimacy of a
national cause or to encourage reciprocity, but also because those limits preserve soldier’s own morality and human dignity even in the midst of combat.

Tratatul general de pace în urma războiului Crimeei[2], Protocolul Congresului de la Berlin din 1885, Conferinţele de pace de la Haga din 1899 şi 1907 au fost primele încercări timide de cooperare, a statelor, în vederea reglementării aplicării normelor dreptului internaţional umanitar. Mai apoi, interzicându-se războiul ca metodă de soluţionare a conflictelor, s-a considerat ca inoportun să se pună în discuţie aplicarea dreptului internaţional umanitar, ramură a dreptului public ce are ca obiect de reglementare „războiul”, şi cu atât mai puţin să se propună o cooperare internaţională în domeniul aplicării normelor dreptului internaţional umanitar. Pacea este antipodul războiului şi minţile cele mai luminate s-au consumat în crearea unui cadru juridic adecvat care să soluţioneze conflictele de orice natură pe căi diplomatice. Războiul n-a dispărut, însă, niciodată astfel încât, dreptul internaţional umanitar trebuie să intervină în momentul în care cele mai grave pericole planează asupra fiinţei umane. Respectarea dreptului internaţional umanitar este un imperativ al societăţilor civilizate. Europa are nevoie, mai mult decât oricine altcineva, de protecţia asigurată de dreptul internaţional umanitar[3] şi de instituţiile create pentru aplicarea sa, sfârşitul secolului XX marcând unul din cele mai joase puncte în istoria respectării dreptului internaţional umanitar.
Tendinţele actuale în afirmarea şi promovarea dreptului umanitar se orientează spre stabilirea bunelor relaţii dintre state cu privire la protecţia fiinţei umane în situaţii de conflicte armate, spre cooperarea internaţională în domeniul aplicării normelor dreptului internaţional umanitar. Este de aşteptat ca în cadrul structurilor ONU NATO şi UE să se acorde o atenţie deosebită aplicării globale şi permanente a normelor dreptului internaţional umanitar, apreciate ca fiind fundamentale, să se realizeze, într-un mod efectiv, rolul preventiv al normelor dreptului internaţional umanitar, stabilindu-se o formă de cooperare concretă în vederea aplicării acestora şi, în continuare, încurajarea dezvoltării unei modalităţi interne specifice de aplicare a normelor de drept internaţional umanitar.
Imperativele existenţei umane au impus găsirea unor soluţii pentru a limita efectele catastrofale produse de conflictele armate şi a coopera în domeniul aplicării normelor de drept internaţional umanitar, cooperare impusă şi cerută de încălcările flagrante, frecvente, uneori continui, ale prevederilor dreptului internaţional umanitar. În acest sens, statele-membre ale Consiliului Europei au decis să se supună unor mecanisme care determină respectarea şi aplicarea dreptului internaţional umanitar[4]. Statele care nu sunt membre ale Consiliului Europei, dar sunt părţi ale Convenţiilor de la Geneva şi ale Protocoalelor adiţionale şi-au adaptat legislaţia lor naţională şi acţionează pentru aplicarea normelor dreptului internaţional umanitar astfel încât legea să stabilească sancţiuni pentru eventuala violare a normelor de drept internaţional umanitar, să aplice aceste sancţiuni la momentul oportun. Adunarea Parlamentară a Consiliului Europei a invitat statele, în special statele-părţi, să coopereze în domeniul aplicării normelor dreptului internaţional umanitar, să facă tot ceea ce este posibil pentru ca situaţii de genul celor din Ruanda şi fosta Iugoslavie să nu mai existe.
În acelaşi timp, Adunarea Parlamentară a Consiliului Europei a menţionat că nici un stat nu trebuie să se sustragă îndeplinirii obligaţiei de a veghea la buna aplicare a normelor dreptului internaţional umanitar faţă de persoanele care beneficiază de protecţia specială conferită de normele acestui drept, favorizând sau tolerând acţiunile de încălcare. În scopul dezvoltării cooperării internaţionale, în domeniul aplicării dreptului internaţional umanitar, sunt antrenate o serie de organizaţii internaţionale şi naţionale. Comitetul Internaţional al Crucii Roşii, de exemplu, are rolul principal de supraveghetor al respectării convenţiilor de la Geneva şi al protocoalelor lor adiţionale, pentru protejarea şi ajutarea victimelor conflictelor armate în întreaga lume şi pentru promovarea respectării dreptului internaţional umanitar. Tratatele de drept internaţional umanitar impun statelor obligaţia “de a respecta” şi “de a face să fie respectate”, “în toate împrejurările” dispoziţiile acestora. Prin dispoziţiile speciale ale instrumentelor de drept internaţional umanitar, statele se angajează să coopereze pe plan internaţional în domeniul aplicării normelor dreptului internaţional umanitar, să adopte pe plan naţional măsuri concrete, de ordin legislativ, organizaţional în timp de pace şi în timp de conflict armat şi de învăţare şi difuzare. Prin acest sistem de angajamente şi măsuri, pe plan internaţional şi naţional, se urmăreşte o corectă şi integrală aplicare a dreptului internaţional umanitar, în cazul unui conflict armat, pentru a se asigura o protecţie eficace a persoanelor, bunurilor şi locurilor care nu au o legătură directă cu operaţiunile militare. În scopul statuării principiilor fundamentale şi regulilor de drept internaţional umanitar aplicabile forţelor Naţiunilor Unite care desfăşoară operaţiuni sub comanda şi controlul Naţiunilor Unite, Secretarul General a promulgat următoarele reguli:
• principiile fundamentale şi regulile de drept internaţional umanitar statuate în prezentul buletin sunt aplicabile forţelor Naţiunilor Unite angajate ca forţe combatante în situaţii de conflict armat, pe durata şi în zona angajamentului respectiv;
• ele sunt aplicabile în mod corespunzător în acţiunile de impunere sau în operaţiunile de menţinere a păcii în care folosirea forţei este permisă în autoapărare;
• aceste reguli nu afectează statutul protejat al membrilor operaţiunilor de menţinere a păcii prevăzut de Convenţia din 1944 asupra siguranţei personalului ONU şi a celui asociat sau statutul lor de necombatanţi atât timp cât aceştia sunt îndreptăţiţi de dreptul conflictelor armate să acorde protecţie civililor;
• prezentele dispoziţii nu constituie o listă exhaustivă de principii şi reguli de drept internaţional umanitar obligatorii pentru personalul militar şi nu prejudiciază aplicarea dreptului internaţional umanitar şi nici nu înlocuieşte legile naţionale de care personalul militar rămâne obligat pe tot timpul operaţiunii;
• în acordul privind statutul forţelor încheiat între Naţiunile Unite şi statul în al cărui teritoriu este desfăşurată o forţă a Naţiunilor Unite, Naţiunile Unite vor garanta că îşi va desfăşura operaţiunea cu respectarea totală a principiilor şi regulilor convenţiilor dreptului internaţional umanitar aplicabile comportamentului personalului militar;
• Naţiunile Unite îşi asumă responsabilitatea de a asigura că membrii personalului militar al forţei sunt pe deplin informaţi cu principiile şi regulile dreptului internaţional umanitar;
• în caz de violări ale dreptului internaţional umanitar, membrii personalului militar al unei forţe a Naţiunilor Unite sunt subiectul urmăririi în instanţele lor naţionale;
• forţa Naţiunilor Unite va face permanent o distincţie clară între civili şi combatanţi şi între bunurile civile şi obiectivele militare;
• operaţiunile militare vor fi îndreptate numai împotriva combatanţilor şi obiectivelor militare. Atacurile împotriva civililor şi bunurilor civile sunt interzise;
• civilii se bucură de protecţia acordată de dreptul internaţional umanitar, în afară de cazul când participă direct la ostilităţi şi numai pe durata acestei participări;
• forţa Naţiunilor Unite trebuie să ia toate precauţiile pentru a evita şi, în tot cazul, a reduce la minim pierderile incidentale de vieţi omeneşti în rândul civililor, rănirea persoanelor civile şi producerea de pagube bunurilor cu caracter civil;
• în zona sa de operaţii, forţa Naţiunilor Unite trebuie să evite, în măsura în care acest lucru este practic posibil, amplasarea obiectivelor militare în preajma sau în apropierea zonelor dens populate şi să adopte toate precauţiile necesare pentru protejarea populaţiei civile, a civililor şi a bunurilor civile împotriva pericolelor care rezultă din operaţiunile militare;
• instalaţiile şi echipamentul militar al operaţiunilor de menţinere a păcii ca atare nu vor fi considerate obiective militare;
• forţei Naţiunilor Unite îi este interzisă lansarea operaţiunilor de la care se poate aştepta probabil să lovească obiective militare şi civile într-o manieră nediscriminată, ca şi a operaţiunilor de la care se poate aştepta să cauzeze incidental pierderi de vieţi omeneşti în cadrul populaţiei civile sau pagube bunurilor cu caracter civil, care ar fi excesive în raport cu avantajul militar concret şi direct aşteptat;
• forţa Naţiunilor Unite nu se va angaja în represalii împotriva civililor şi bunurilor civile;
• dreptul forţei Naţiunilor Unite de a alege metodele şi mijloacele de luptă nu este nelimitat;
• forţa Naţiunilor Unite va respecta regulile interzicerii şi restrângerii folosirii anumitor arme şi metode de luptă prevăzute în instrumentele relevante de drept internaţional umanitar, în special, interzicerea utilizării gazelor asfixiante, otrăvitoare sau de altă natură şi a metodelor biologice de război; a gloanţelor care explodează, se lăţesc sau se turtesc uşor în corpul uman; a anumitor proiectile explozive;
• folosirea anumitor arme convenţionale, cum ar fi schijele nedetectabile, minele antipersonal, capcanele şi armele incendiare, este interzisă;
• forţei Naţiunilor Unite îi este interzisă utilizarea metodelor de război, care ar putea cauza rău superfluu sau suferinţe inutile, sau care sunt concepute pentru a cauza ori de la care se poate aştepta că vor cauza pagube excesive, de durată şi grave mediului natural;
• este interzis de a se ordona să nu existe supravieţuitori;
• forţei Naţiunilor Unite o se interzice atacarea monumentelor artistice, arhitectonice sau siturilor istorice şi arheologice, operelor de artă, lăcaşelor de cult, muzeelor şi bibliotecilor care constituie patrimoniul cultural sau spiritual al popoarelor;
• În zona sa de operaţii, forţa Naţiunilor Unite nu va viza astfel de bunuri culturale sau împrejurimile lor imediate în scopuri care le-ar putea expune la distrugere sau avariere. Furtul, jaful, însuşirea şi orice alt act de vandalism îndreptat împotriva proprietăţii culturale sunt strict interzise;
• forţei Naţiunilor Unite i se interzice atacarea, distrugerea, luarea sau scoaterea din uz a bunurilor indispensabile supravieţuirii populaţiei civile, cum ar fi proviziile alimentare în care acestea se produc, recoltele, vitele, instalaţiile şi rezervele de apă potabilă;
• forţa Naţiunilor Unite nu va face obiect al operaţiunilor militare din instalaţiile conţinând forţe periculoase ca baraje, diguri şi centrale nucleare de producere a energiei electrice, dacă astfel de operaţiuni pot provoca eliberarea acestor forţe şi, în consecinţă, pot cauza pierderi importante populaţiei civile;
• forţa Naţiunilor Unite nu se va angaja în represalii împotriva bunurilor şi instalaţiilor protejate de această secţiune;
• persoanele care nu iau sau nu mai iau parte la ostilităţile militare, ca civili, membri ai forţelor armate care şi-au depus armele sau persoane situate în afara luptelor din motive de boală, rănire sau detenţie vor fi tratate, în toate împrejurările, cu umanitate şi fără nici o diferenţiere defavorabilă bazată pe rasă, sex, convingeri religioase sau orice alt pretext;
• împotriva oricărei persoane menţionate în secţiune sunt interzise oricând şi oriunde următoarele acte: atingerile aduse vieţii şi integrităţii fizice; omorul, precum şi tratamentele crude ca tortura, mutilarea ori orice formă de pedeapsă corporală; pedepsele colective; represaliile; luarea de ostatici; prostituţia forţată; orice formă de atentat sexual, de tratament umilitor sau degradant; sclavia; jaful;
• Femeile, în special, vor fi protejate împotriva oricărui atac, în mod deosebit împotriva violului, constrângerii la prostituţie şi a oricărei forme de atentat la pudoare;
• copii vor trebui să facă obiectul unui respect special şi vor trebui să fie protejaţi împotriva oricărei forme de atentat la pudoare;
• forţa Naţiunilor Unite trebuie să trateze cu umanitate şi să respecte demnitatea membrilor forţelor armate adverse şi a altor persoane care nu mai iau parte la operaţiile militare din cauza deţinerii, fără a le prejudicia statutul legal, aceştia vor fi trataţi conform prevederilor relevante din cea de-a III-a Convenţie de la Geneva din 1949, care li se aplică mutatis mutandis;
• capturarea şi deţinerea membrilor forţelor armate adverse şi a altor persoane care nu mai iau parte la operaţiile militare, din cauza deţinerii, trebuie să fie notificată fără întârziere părţii de care ei depind şi Agenţiei Centrale de Căutare a Comitetului Internaţional al Crucii Roşii (CICR), mai ales în scopul informării familiilor lor;
• membrilor forţelor armate adverse şi a altor persoane care nu mai iau parte la operaţiile militare din cauza deţinerii trebuie puşi sub pază în siguranţă şi condiţii de securitate, să le fie furnizate toate îngrijirile posibile de igienă şi sănătate şi nu trebuie deţinuţi în arii expuse pericolelor zonei de luptă;
• membrilor forţelor armate adverse şi a altor persoane care nu mai iau parte la operaţiile militare din cauza deţinerii vor fi îndreptăţiţi să primească hrană, îmbrăcăminte, igienă şi asistenţă medicală;
• membrilor forţelor armate adverse şi a altor persoane care nu mai iau parte la operaţiile militare din cauza deţinerii, în nicio circumstanţă nu vor fi subiectul oricărei forme de tortură sau rele tratamente;
• membrii forţelor armate adverse şi alte persoane care nu mai iau parte la operaţiile militare, femei, private de libertate, vor fi deţinuţi în localuri separate de cele ale bărbaţilor şi vor fi sub supravegherea exercitată de către femei;
• copiii, care nu au vârsta de 16 ani, au luat parte direct la ostilităţi şi sunt arestaţi, deţinuţi sau internaţi de forţa Naţiunilor Unite, vor continua să beneficieze de o protecţie specială. Vor fi puşi sub pază în localuri separate de cele ale adulţilor, cu excepţia cazului când sunt cazaţi cu familiile lor;
• dreptul CICR de a vizita prizonierii şi persoanele deţinute va fi respectat şi garantat;
• membrii forţelor armate şi alte persoane aflate în puterea forţei Naţiunilor Unite, care sunt răniţi sau bolnavi, trebuie să fie respectaţi şi protejaţi în toate împrejurările. Ei trebuie să fie trataţi cu umanitate şi să primească îngrijirea medicală şi consideraţia cerute de starea lor, fără nici o diferenţiere defavorabilă. Numai motive de urgenţă medicală vor autoriza prioritatea în ordinea tratamentului ce va fi administrat;
• ori de câte ori circumstanţele permit, vor fi încheiate acorduri de încetare a focului sau vor fi făcute alte aranjamente locale pentru a permite căutarea şi identificarea răniţilor, bolnavilor şi morţilor căzuţi pe câmpul de luptă, în scopul îngăduirii adunării, ridicării, schimbului şi transportului acestora;
• forţa Naţiunilor Unite nu va ataca unităţile medicale fixe sau mobile. Acestea vor fi întotdeauna respectate şi protejate, exceptând cazul în care sunt utilizate, în afara destinaţiei lor umanitare, pentru a ataca sau a comite alte acte dăunătoare împotriva forţei Naţiunilor Unite;
• forţa Naţiunilor Unite trebuie să respecte şi să protejeze în toate împrejurările personalul medical afectat în mod exclusiv pentru căutarea, transportul şi tratamentul răniţilor şi bolnavilor, precum şi personalul religios;
• forţa Naţiunilor Unite trebuie să respecte şi să protejeze transporturile de răniţi şi bolnavi sau de echipament medical în acelaşi fel, ca şi unităţile medicale mobile;
• forţa Naţiunilor Unite nu va angaja represalii împotriva răniţilor, bolnavilor sau personalului, stabilimentelor şi echipamentului protejat prin această secţiune;
• forţa Naţiunilor Unite trebuie să respecte în toate împrejurările emblemele Crucii Roşii, Semilunii Roşii şi Diamantului Roşu. Acestea nu pot fi folosite decât pentru identificarea sau protejarea unităţilor sanitare şi a stabilimentelor, personalului şi materialului medical. Orice abuz privitor la emblemele Crucii Roşii, Semilunii Roşii sau Diamantului Roşu este interzis;
• forţa Naţiunilor Unite trebuie să respecte dreptul familiilor de a cunoaşte soarta membrilor lor răniţi, bolnavi şi decedaţi. În acest scop, va facilita acţiunea Agenţiei Centrale de Căutare a CIRC;
• forţa Naţiunilor Unite va facilita activitatea operaţiunilor de ajutor care au caracter umanitar şi imparţial şi sunt desfăşurate fără nici o diferenţiere defavorabilă, asigurând respectarea personalului, vehiculelor şi bunurilor implicate în astfel de operaţiuni.
La Convenţiile de la Geneva din 1949 sunt în prezent părţi, cu nesemnificative excepţii, toate statele lumii. Ca atare se poate considera că obligaţia aplicării pe plan naţional a normelor dreptului internaţional umanitar are un caracter general. De la început se impune să precizăm că există o foarte largă paletă de soluţii, privind cooperarea internaţională în domeniul aplicării normelor dreptului internaţional umanitar, mergând de la încercarea de a respecta “cu bună credinţă” această obligaţie, până la ignorarea ei totală. Numitorul comun al acestor soluţii a fost determinat de Comitetul Internaţional al Crucii Roşii care, într-unul din documentele sale preciza că “într-o manieră generală, trebuie să admitem că, în cea mai mare parte a cazurilor, legislaţia penală ordinară (cod penal, cod militar) este insuficientă pentru a asigura într-o manieră adecvată reprimarea infracţiunilor şi aplicarea Convenţiilor de la Geneva”.
Analiştii apreciază că un număr relativ redus de state şi-au respectat angajamentul asumat, adoptând legi speciale sau legi complementare, prin care au integrat în legislaţia naţională prevederi referitoare la dreptul internaţional umanitar. Acestea, sunt: Belgia, Danemarca, Elveţia, Iugoslavia, Marea Britanie, Norvegia , Olanda, Suedia, Spania, Statele Unite ale Americii, Canada, Etiopia, Uganda, Australia, India, Malaesia şi Noua Zeelandă. Există, în schimb, o serie de state care n-au acordat atenţie acestei obligaţii, considerând că normele dreptului intern ar garanta suficient respectarea principiilor dreptului internaţional umanitar.
În opinia noastră, însă, acest lucru nu este posibil întrucât aplicarea normelor dreptului internaţional umanitar prezintă caracteristici cu totul speciale. Legislaţiile câtorva state precum Japonia, S.U.A., Germania, etc., prezintă particularităţi care merită relevate. Japonia, de pildă, unde recurgerea la război este interzisă prin Constituţie, consideră ca atare că proprii săi cetăţeni nu pot în mod obiectiv să comită încălcări ale normelor dreptului internaţional umanitar şi că, pe deasupra, legislaţia naţională niponă permite, în caz de nevoie, să fie aplicate normele dreptului internaţional umanitar. Statelor Unite consideră normele dreptului internaţional umanitar ca fiind norme din legislaţia naţională.
Statele foste membre ale Tratatului de la Varşovia, în perioada de apartenenţă la blocul militar, aplicau numai în parte normele dreptului internaţional umanitar, în speţă cele privind infracţiunile comise împotriva prizonierilor de război, anumite infracţiuni contra populaţiei civile şi nu conţineau nici o referire la procedură. Raportând integrarea normelor dreptului internaţional umanitar în dispoziţiile legislaţiei române la obligaţiile guvernului României decurgând din Convenţii şi Protocoluri se poate constata cu uşurinţă că existau mari carenţe. Nu erau aplicabile normele dreptului internaţional umanitar referitoare la:
• atacurile contra populaţiei civile;
• atacurile fără discriminare care ating populaţia civilă sau bunurile cu caracter civil;
• atacurile contra lucrărilor sau instalaţiilor care conţin forţe periculoase;
• atacurile contra localităţilor neapărate şi a zonelor demilitarizate;
• atacurile contra persoanelor scoase din luptă.
Actualmente, articolul 11, par. 2 din Constituţie dispune: “Tratatele ratificate în parlament, potrivit legii, fac parte din dreptul intern”, dar această prevedere nu acoperă obligaţia de a coopera în domeniul aplicării normelor dreptului internaţional umanitar. De altfel, obligaţia cooperării în domeniul aplicării normelor dreptului internaţional umanitar rezultă în mod cert din prevederile articolului 49 din prima Convenţie din 1949 şi din articolele identice formulate în celelalte convenţii – „Înaltele Părţi contractante se angajează să ia orice măsură legislativă necesară pentru a face să înceteze actele contrare dispoziţiilor la prezenta Convenţie”. Obligaţia cooperării în domeniul aplicării normelor dreptului internaţional umanitar este reiterată şi în articolele 85 şi 86, par. 1 din Protocolul I.
În concluzie, dreptul internaţional umanitar este o ramură a dreptului internaţional public, cu un obiect bine determinat şi cu particularităţile sale. Numai cooperarea internaţională în domeniul aplicării, corecte şi cu bună credinţă, de către fiecare stat a componentei internaţionale, a normelor dreptului internaţional umanitar dă măsura eficienţei sistemului în ansamblu. Dar, această situaţie pune numeroase probleme a căror soluţionare se dovedeşte dificilă în starea actuală a lucrurilor.

